বাংলা থেকে পদ্মশ্রী পাবেন মোট ১১ জন, দেখে নিন তালিকা

কলকাতা: রবিবার ২০২৬ সালের পদ্ম পুরস্কারপ্রাপকদের তালিকা প্রকাশ করে কেন্দ্রীয় স্বরাষ্ট্র মন্ত্রক। শিল্প, সাহিত্য, সমাজসেবা, চিকিৎসা, শিক্ষা-সহ নানা ক্ষেত্রে অবদান এবং মেধার স্বীকৃতি হিসাবে বিশিষ্ট ব্যক্তিত্বদের সম্মানিত করা হয়েছে। শিল্পকলায় বিশেষ অবদানের স্বীকৃতি হিসেবে পদ্মশ্রী (Padmashree Award) পাচ্ছেন অভিনেতা প্রসেনজিৎ চট্টোপাধ্যায় (Prasinjit Chatterjee)। প্রসেনজিৎ ছাড়াও বাংলা থেকে চলতি বছরে এই সম্মান পাচ্ছেন আরও ১০ জন। সারা দেশ থেকে মোট ১৩১ জনের নাম রয়েছে তালিকায়।

২০২৬ সালে শিল্পকলায় বিশেষ অবদানের জন্য পদ্মশ্রী পাচ্ছেন নাট্যব্যক্তিত্ব হরিমাধব মুখোপাধ্যায়, তাঁতশিল্পী জ্যোতিষ দেবনাথ, তবলাবাদক কুমার বসু, কাঁথাশিল্পী তৃপ্তি মুখোপাধ্যায়, সন্তুর বাদক তরুণ ভট্টাচার্য। শিক্ষা ও সাহিত্য থেকে পেয়েছেন শ্রী অশোক কুমার হালদার, এছাড়াও গম্ভীর সিংহ ইয়নজন, মহেন্দ্রনাথ রায় ও রবিলাল টুডু। চিকিৎসা ক্ষেত্রে অবদানের জন্য পাচ্ছেন হৃদ্‌রোগের চিকিৎসক সরোজ মণ্ডল।

মরণোত্তর পদ্মবিভূষণ পাচ্ছেন অভিনেতা ধর্মেন্দ্র সিং দেওলও। ভারতীয় সিনেমায় দীর্ঘদিনের অবদানের জন্যই এই সম্মান। তীশ শাহকে মরণোত্তর পদ্মশ্রী সম্মান দেওয়া হচ্ছে। অন্য দিকে, পদ্মভূষণ পাচ্ছেন দুই বিশিষ্ট শিল্পী; জনপ্রিয় সংগীতশিল্পী অলকা ইয়াগনিক এবং দক্ষিণী সিনেমার প্রখ্যাত অভিনেতা মাম্মুটি। সঙ্গীত ও অভিনয়ের জগতে তাঁদের দীর্ঘদিনের অবদানের স্বীকৃতি হিসাবে তাঁদের এই সম্মান দেওয়া হচ্ছে।

আরও পড়ুন: পদ্মশ্রী সম্মান পাচ্ছেন প্রসেনজিৎ চট্টোপাধ্যায়

ষাটের দশকে হৃষিকেশ মুখোপাধ্যায়ের ছবি ‘ছোট্ট জিজ্ঞাসা’-তে শিশু শিল্পী হিসেবে আত্মপ্রকাশ করেন প্রসেনজিৎ চট্টোপাধ্যায়। তার পর আশির দশক থেকে সিনেমায় কাজ শুরু। ১৯৮৭ সালে ‘অমর সঙ্গী’ ছবির মাধ্যমে সেই অর্থে নায়ক হিসেবে যাত্রা শুরু। দীর্ঘ ছয় দশক ধরে তিনি বাংলা ইন্ডাস্ট্রিতে কাজ করেছেন।

মরণোত্তর পদ্মসম্মানে ভূষিত হলেন প্রখ্যাত নাট্য ব্যক্তিত্ব হরিমাধব মুখোপাধ্যায়। দক্ষিণ দিনাজপুরের বালুরঘাটনিবাসী হরিমাধব ১৯৬৯ সালে তৈরি করেন ত্রিতীর্থ নাট্যদল। সেখানেই তাঁর নির্দেশনায় ‘দেবাংশী’, ‘গ্যালিলিও’, ‘রক্তকরবী’-সহ বহু নামী নাটক রসিক মহলে সাড়া ফেলে দেয় একসময়। ৭২ বছর বয়সি তবলা শিল্পী কুমার বসু আন্তর্জাতিক সঙ্গীত ক্ষেত্রে উজ্জ্বল নক্ষত্র। বাবা বিশ্বনাথ বসুর কাছেই তবলায় প্রাথমিক পাঠ। গানের উত্তরাধিকার পেয়েছেন সেতারশিল্পী মা ভারতী বসুর থেকেও। বেনারস ঘরানার এই শিল্পী পণ্ডিত রবিশঙ্কর-সহ বহু শিল্পীর সঙ্গে দেশবিদেশে তবলায় সঙ্গত করেছেন।বীরভূমনিবাসী কাঁথাশিল্পী তৃপ্তি মুখোপাধ্যায়। শিল্পকলা বিভাগে এই সম্মাননা পেলেন তিনি।